**Fülpösdaróc Község Önkormányzata Képviselő-testületének**

**8/2021. (X. 22.) önkormányzati rendelete**

**a szociális célú tűzifa támogatás jogosultsági, rászorultsági, és a 2021. évi igénylés feltételeiről**

Fülpösdaróc Község Önkormányzat Képviselő-testülete az Alaptörvény 32. cikk (2) bekezdésében biztosított eredeti jogalkotói hatáskörében eljárva, a 32. cikk (1) bekezdés a) pontja alapján, a szociális igazgatásról és szociális ellátásokról szóló 1993. évi III. törvény 2. §-ban kapott felhatalmazás alapján, a 25. § (3) bekezdés b) pontja, a 26. §-a, a 32. § (3) bekezdése, a 47. § (1) bekezdés c) pontja, valamint a (3) bekezdés alapján, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésében meghatározott feladatkörében eljárva, a Belügyminiszter által, a települési önkormányzatok szociális célú tüzelőanyag vásárlásához kapcsolódó támogatásra kiírt pályázatban foglaltakra figyelemmel következőket rendeli el:

1. **A rendelet célja**

**1.§**

A rendelet célja, hogy meghatározza a szociális célú tűzifa támogatás igénybevételével kapcsolatban a rászorultság szabályait és az igénylés részletes feltételeit.

**2. A rendelet hatálya**

**2.§**

A rendelet hatálya kiterjed azon személyre, aki Fülpösdarócon bejelentett állandó lakóhelyén, vagy tartózkodási helyén életvitelszerűen él és az e rendeletben meghatározott egyéb feltételeknek megfelel.

**3. Hatáskör**

**3.§**

A képviselő-testület a polgármester hatáskörébe utalja a szociális célú tűzifa támogatás iránti kérelmek elbírálását.

**4. Eljárási rendelkezések**

**4.§**

(1) E rendelet által alkalmazott fogalmak értelmezésére a szociális igazgatásról és szociális ellátásokról szóló 1993. évi III. törvényben (továbbiakban: Szt.), valamint az általános közigazgatási rendtartásról szóló 2016. évi CL. törvényben (továbbiakban: Ákr.) foglaltakat kell alkalmazni.

(2) A jogosultság elbírálásához szükséges jövedelmi viszonyok megállapítására az Szt. 10.§-ban foglaltakat kell alkalmazni azzal az eltéréssel, hogy amennyiben nem csatolható be olyan bankszámlakivonat, amely a kérelem benyújtását megelőző hónap jövedelmét tartalmazza, akkor a rendelkezésre álló utolsó havi bankszámlakivonatot kell csatolni, valamint egy nyilatkozatot arra vonatkozóan, hogy a csatolt bankszámlán szereplő összege megegyezik a kérelem benyújtását megelőző hónap ellátásának havi összegével.

**5.§**

(1) Ugyanazon háztartásban élő, az azonos lakóingatlanban élő személyek közül, egy lakcímre vonatkozóan csak egy kérelmező részére állapítható meg a támogatás. Amennyiben több kérelem érkezik egy lakóingatlanra vonatkozóan az elbírálás érkezési sorrend alapján történik.

(2) Fülpösdaróci lakóhellyel és tartózkodási hellyel is rendelkező személy csak egy kérelemben - ahol életvitelszerűen él - vehető figyelembe a háztartás tagjaként. Az életvitelszerű tartózkodás e rendelet alkalmazásában, életvitelszerű tartózkodásnak kell tekinteni, ha a kérelmező és hozzátartozója a lakóhelyül szolgáló ingatlanban szervezi az életét, az életvitelhez szükséges tevékenységeket jellemzően ott folytatja, valamint a közüzemi szolgáltatásokat ezen ingatlanon veszi igénybe, továbbá a kérelem benyújtásakor, hivatalból történő megállapítás esetén, a döntés időpontjában a központi személyi adat- és lakcím nyilvánítatásban szereplő lakóhely vagy tartózkodási hely bejelentésének dátuma 6 hónapnál korábbi

**6.§**

A rendeletben szabályozott természetbeni támogatásra történő jogosultság elbírálásához a kérelmező köteles a maga és a vele egy háztartásban élők személyi adatairól nyilatkozni, a szükséges igazolásokat mellékelni, vagy annak hivatalból történő megkéréséhez hozzájárulni.

**7.§**

A rendelkezésre álló tűzifa mennyiséget meghaladóan, vagy a kérelem benyújtására nyitva álló határidőt követően benyújtott kérelmeket érdemi vizsgálat nélkül el kell utasítani.

**5. Jogosultsági feltételek**

**8. §**

(1) Térítésmentesen legfeljebb **1 m3** mennyiség erejéig szociális célú tűzifára jogosult az alábbi feltételek egyidejű fennállása esetén az életvitelszerűen Fülpösdarócon élő, lakó, bejelentett lakó-, vagy tartózkodási hellyel rendelkező személy,

a) aki a szociális célú tűzifa igénylésére vonatkozó kérelmét az e rendeletben meghatározottak szerint személyesen, vagy meghatalmazottja útján benyújtotta a Fülpösdaróci kirendeltségen, vagy a Györteleki közös önkormányzati hivatalban, ÉS

b) akinek a háztartásában az együtt élő személyek egy főre eső jövedelme nem haladja meg az öregségi nyugdíj mindenkori legkisebb összegének **450 %-át,** egyedül élő esetén **500 %-át, és**

c) a lakásban legalább egy helyiséget fatüzelésre alkalmas fűtőberendezéssel fűt.

**9.§**

(1) A szociális célú tűzifaigénylésre vonatkozó kérelmek elbírálásánál előnyt élvez az, akinek háztartásában a 8.§. (1) bekezdésben foglalt feltételek fennállásán túl, az alábbi körülmények közül legalább egy fennáll:

a) települési támogatásra,- ennek keretében elsősorban, aki a lakhatáshoz kapcsolódó rendszeres kiadások viselésével kapcsolatos támogatásban részesül,

b) aktív korúak ellátásában részesül,

c) időskorúak járadékában részesül,

d) a gyermekek védelméről és a gyámügyi igazgatásról szóló 1997.évi XXXI. törvényben szabályozott halmozottan hátrányos helyzetű gyermeket nevelő családnak minősül.

(2) A tűzifában részesülő személy a tűzifát nem értékesítheti, nem adhatja át másnak, csak saját használatra használhatja fel. A Hivatal a jogszerű felhasználást ellenőrizheti, és amennyiben jogszerűtlen felhasználást észlel, határozattal kötelezheti a tűzifában részesülőt a támogatás értékének visszafizetésére.

**10.§**

 Nem állapítható meg támogatás:

a) üresen álló, nem lakott ingatlanra vonatkozóan, amelyben életvitelszerűen senki nem él,

b) erdőgazdálkodó, erdőtulajdonos számára,

c) tűzifával egyáltalán nem fűthető ingatlanban életvitelszerűen lakó számára.

**6. A támogatás igénylésének menete**

**11. §**

(1) Az ingyenes, szociális célú tűzifa támogatás igénylésére irányuló kérelem 2021. november 2. napjától- 2021. november 16. napján 16.00 óráig nyújtható be.

(2) A kérelemhez mellékelni kell a háztartásban élők jövedelemigazolását, valamint a 9.§-ban foglaltak bizonyítására szolgáló iratot, vagy annak másolatát.

**12. §**

A kedvezményezettek a támogatás átvételét átvételi elismervény aláírásával igazolják.

**13.§**

Fülpösdaróc Község Önkormányzatának képviselő-testülete vállalja, hogy a szociális célú tüzelőanyagban, tűzifában részesülőtől ellenszolgáltatást nem kér.

**7. Záró rendelkezések**

**14. §**

Ez a rendelet a 2021. október 25. napján lép hatályba, és 2022. december 31-én hatályát veszti.

Fülpösdaróc, 2021. október 21.

 Kovács Csaba Dr. Sipos Éva

 polgármester jegyző

Kihirdetési záradék:

Ez a rendelet 2021. október 22. napján kihirdetésre került.

 Dr. Sipos Éva

 jegyző